《偈颂一百四十二首 其九十八》
宋代·释广闻

吾佛广大华藏海，法随法行随建立。此宝华王狮子座，上有宝建从天垂。

古来宝积长者子，手持此建同供佛。佛以智慧威神力，一一宝建合为一。

南山去天尺五近，王城不异毗耶城。彼时心即此时心，以此庄严作佛事。

綵幢宝幡杂金碧，间见层出生光辉。犹如微风吹萎花，而复更雨新好者。

仰观三千大千界，于此建中悉充遍。一一世界既亦尔，线蹊针孔无不然。

岂止一佛与二佛，尽十方佛现其中。广长舌相炽然说，万法一法靡不周。

皇上心与佛心通，皇上寿与南山齐。无负此恩与此建，臣心有如此山尔。

作者简介：释广闻（一一八九～一二六三），赐名佛智，号偃溪，俗姓林，侯官（今福建福州）人。年十五从智隆于宛陵光孝寺。十八受具戒。八年，住育王山广利禅寺。十一年，住净慈报恩光孝禅寺。宝祐二年（一二五四），住景德灵隐禅寺。四年，住径山兴圣万寿禅寺。景定四年卒，年七十五。为南岳下十八世，浙翁琰法嗣。有《偃溪广闻禅师语录》，收入《续藏经》。事见《语录》及所附林希逸撰《塔铭》。　释广闻诗，以辑自《语录》者及其中单编之诗依原卷次编为两卷。